Springbokke móét die Hane se vere pluk | Maroela Media
Die Springbokafrigter, Rassie Erasmus, se loopbaan kan Saterdagaand in Parys 'n kruispad bereik.
Die toer kan op 'n ramp afstuur as Frankryk die Springbokke óók klop nadat die Bokke verlede Saterdag met 12-11 deur Engeland verslaan is.
Erasmus se vertoningslys is nie eintlik iets om oor huis toe te skryf nie, hoewel daar vordering gemaak is. Onder Erasmus het die Springbokke vanjaar slegs vyf uit 11 toetswedstryde gewen, vir 'n wenpersentasie van 45,45%.
Onthou gerus dat Allister Coetzee met 'n wenpersentasie van 44% (11 oorwinnings, 12 nederlae en twee gelykop uitslae in 25 toetse) gepos is.
Op papier behoort die Springbokke te seëvier, want hulle het immers hul afgelope ses kragmetings sedert 2010 teen die Franse gewen.
Die Franse is slegs agtste op Wêreldrugby se ranglys, hulle het in Junie die reeks teen die All Blacks met 0-3 verloor en hulle kon net twee van hul vyf kragmetings in vanjaar se Sesnasies-reeks wen.
Van die 19 toetse wat sedert 1913 tussen die Hane en Springbokke in Frankryk gespeel is, was die Springbokke 13 keer aan die wenkant. Een toets, in 1961 in die Colombes-stadion, Parys, het met 0-0 gelykop geëindig.
Die Franse was net vyf keer aan die wenkant, wat 'n baie swak vertoningslys is met 'n wenpersentasie van slegs 26,31% tuis.
Gaan gesels egter maar met die gewese Springbokafrigter Jake White. Met hom aan die stuur kon die Bokke net een van vier toetse teen die Hane wen, 'n wenpersentasie van slegs 25% en White se swakste vertoning teen al sy teenstanders.
Dis hoekom Erasmus moet raakvat wanneer hy die span kies.
Die span sal beslis sterker as teen Engeland wees, met Willie le Roux (heelagter), Faf de Klerk (skrumskakel) en Franco Mostert (slot) wat kan terugkeer. Hulle kon nie teen die Engelse speel nie, omdat hulle vir Engelse klubs speel en die kragmeting buite die amptelike toetsgleuf geval het.
Pieter-Steph du Toit kan dus terugskuif flank toe en Duane Vermeulen, wat nie op flank teen die Engelse oortuig het nie (dit was die eerste keer in 43 toetse dat hy flank gespeel het), moet in Warren Whiteley se plek agtsteman speel.
So wat het Warren whitely gedoen om gepos te word volgens jou Pieter? Dink eerder siya kan bank toe gaan. Maar ons almal weet dit sal NIE gebeur nie.
Ek stem, hoekom moet Warren Whiteley gepos word. ? Indien daar nou een speler is wie eerder gepos moet word is dit Kolisi. Wat beteken Kolisi as kaptein.? Daar is 'n baie beter speler as Kolisi wie gekies kan word.
Alhoewel Erasmus se rekord nie iets is om oor huis toe te skryf nie, is daar vordering gemaak?
Watse vordering? Waar is die vordering gemaak?
Wil net weet, hoe kan so groot toets teen England buite die "toets seisoen" val, kan die bepalings nie maar beter gedoen word nie, want dis mos jou sterkste span wat moet speel, nou moet 3 van ons betere spelers gaan speel vir hul klubs. Gaan my verstand te bowe!!
Stem as die Bokke die Hane wil wen moet Rassie vir die Kapt pos,praat nooit op die veld met span nie en hy is n swak ,maar Rassie sal deur die politiek aangeval word as hy hom pos